Merkezê Îrtîbat û Çapemenîya HPGyî (HPG-BÎM) bi îzehetêko nuştekî da zanayene ke hêzanê gerîlayan Başûrê Kurdîstan û Silopî de çalakîyî viraştî û netîceyê çalakîyan de 9 leşkerî û 2 kontrayî kişîyayî. HPG-BÎMî dîyar kerdo ke netîceyê bombardumanî de qezaya Hawêlî ya Sêrtî de 3 gerîlayî şehîd bîyî.
Îzehetê HPG-BÎMî wina yo:
LÊLIKAN DE 3 LEŞKERÎ KIŞÎYAYÎ
“Çarçewaya Hemleya Şorişgêrî ya Şehîd Pîroze û Şehîd Agirî de hêzanê ma vera leşkerê ke erdê Başûrê Kurdîstanî dagîr kerdî de çalakîyî viraştî. Hêzanê ma nizdîyê gire Şehîd Şervanî de vera leşkeran de çalakîya sabotajî viraşta û 3 leşkerî kişîyayî.
SÎDEKAN DE 6 LEŞKERÎ KIŞÎYAYÎ
Hêzanê ma 28ê êlule mabênê saeteanê 15.20 û 17.20î de vera yewîyanê artêşa tirkî de çend çalakîyê sabotajî viraştî. Netîceyê çalakîyan de 6 leşkerî kişîyayî, 5 leşkerî zî birîndar bîyî. Artêşa tirkî bi helîkopteran merde û birîndarê xo herême ra kiriştî.
SILOPÎ DE 2 KONTRAYÎ MERDÎ, 4 KONTRAYÎ ZÎ BIRÎNDAR BÎYÎ
28ê êlule de hêzanê ma çarçewaya Hemleya Şorişgêrî ya Şehîd Delal Amede û Şehîdê Besta de vera kontrayê ke girê Ezmanî yê qezaya Silopî ya Şirnexî de ca bîyî de çalakîya sabotajî viraşta. Netîceyê çalakîye de 2 kontrayî kişîyayî, 2ê ci giran 4 kontrayî zî birîndar bîyî. Çalakîye ra dima dormeyê dewa Bêspîn û Bilika de operasyon dîya dest pêkerdene.
Artêşa tirkî 26ê êlule de warê Apê Musa ke girêdayeyê qezaya Licê ya Amedî yo de bi hetkarîya wesayîtê bêmerdimî û yewîyê nimiteyan operasyon dayo dest pêkerdene. Operasyon hîna dewam keno.”
HAWÊL DE 3 GERÎLAYÎ ŞEHÎD BÎYÎ
HPG-BÎMî aşkere kerdo ke netîceyê bombardumanê qezaya Hawêlî ya Sêrtî de 3 gerîlayî şehîd bîyî. HPGyî nasnameyê gerîlayan aşkere kerdî.
Nasnameyê gerîlayan wina yo:
Nameyê Qodî: Bahoz Argeş
Name Peyname: Yunus Atîk
Cayê Biyayîşî: Amed
Dadî-Babî: Fatma - Mehmet
Tarîx û Cayê Şehadetî: 23 êlule 2018 / Sêrt
Nameyê Qodî: Rojda Rojhilate
Name Peyname: Reyhan Abdullahzade
Cayê Biyayîşî: Selmas
Dadî-Babî: Anarî - Faris
Tarîx û Cayê Şehadetî: 23 êlule 2018 / Sêrt
Nameyê Qodî: Tekoşîn Avaşîne
Name Peyname: Kadrîye Kiliçe
Cayê Biyayîşî: Hatay
Dadî-Babî: Meryeme - Abdulkadîr
Tarîx û Cayê Şehadetî: 23 êlule 2018 / Sêrt
HÊRIŞÊ WARÊ GERÎLAYAN KERDÎ
Îzehetê HPGyî de ca dîyayo hêrişê artêşa tirkî yê warê gerîlayan zî. HPGyî vato ‘27ê êlule saete 23.30 de teyarayanê artêşa tirkî girê Stuna yê herêma Metîna bombarduman kerdo’ û wina dewam kerdo: “28ê êlule mabênê saetanê 10.00 û 11.00 de teyarayanê şerî girê Zendura yê herêma Metîna, saete 23.40 de warê Mervanisî yê herêma Avaşînî bombarduman kerdî. Netîceyê bombardumanan de ti vînîbîyayeyê ma nêbîyo. Rez û bexçeyê şarê ma yî zirar dîyo.”
